Luister: Só klink die ruimteHet jy al ooit gewonder hoe die ruimte klink? Die raaisel is opgelos! Nasa het uiteindelik die antwoord. Alhoewel klankgolwe nie deur die vakuum van die ruimte kan beweeg nie, sê Nasa dit kan baie raserig raak in die ruimte onder die regte omstandighede. Die warm gas rondom ŉ swartgat in die middel van die Perseus-sterrestelsel kan byvoorbeeld geraas maak. Nasa het ŉ klankgreep vrygestel van klank in die ruimte en dit klink soos die klankbaan van ŉ onheilspellende fliek. “Die wanopvatting dat daar nie enige klank in die ruimte is nie, spruit uit die feit dat die ruimte hoofsaaklik ŉ vakuum is, en klankgolwe kan dus nie daarin beweeg nie,” het Nasa op Twitter geskryf. “ŉ Sterrestelselswerm het egter soveel gas dat ons wel klank kon optel. Dit is hier versterk en met ander data gemeng sodat mens kan hoor hoe ŉ swartgat klink!” Die Perseus-sterrestelsel is sowat 250 miljoen ligjaar van die Aarde en die klankgreep verteenwoordig klankgolwe wat deur die gas en plasma in dié sterrestelselswerm beweeg. Alhoewel die seine wat van die swartgat kom reeds in 2003 gesien is deur Nasa se Chandra X-straal-sterrewag, is dit nog nooit vantevore in die klankreeks van die menslike oor geprosesseer nie. “Op ŉ manier is die klankskepping anders as enigiets wat tevore gedoen is, want dit gebruik weer die oorspronklike klankgolwe uit die data van Nasa se Chandra-sterrewag,” het Nasa in ŉ verklaring gesê. “Met hierdie klankverwerking van Perseus is die klankgolwe, wat sterrekundiges vroeër geïdentifiseer het, onttrek en vir die eerste keer hoorbaar gemaak.” Die swartgat is ŉ bariton, want die klankgolwe (in hul natuurlike omgewing) is 57 oktawe laer as middel C.